Universiteite moet sê oor rasAfriForum jeug by die Universiteit van Pretoria. (Foto: Verskaf) AfriForum Jeug het Woensdag ’n formele aansoek ingevolge die Wet op die Bevordering van Toegang tot Inligting (Paia) aan al 26 openbare universiteite in Suid-Afrika gestuur. Hierdie aansoek verplig universiteite om inligting oor rasseklassifikasie aan die jeugorganisasie bekend te maak. “AfriForum Jeug wil deur die Paia-aansoeke vasstel wat universiteite se beleid oor rasseklassifikasie is. Die vrae verplig die universiteite om bekend te maak hoe hulle die klassifikasie van voornemende en huidige studente, op grond van ras, regverdig. Die prosedure wat die universiteit volg om ’n individu se ras te bepaal moet gekommunikeer word, so ook of die universiteite vir studente die opsie gee om nie hul ras self te klassifiseer en te openbaar nie,” sê René van der Vyver, woordvoerder van AfriForum Jeug. Sy sê die organisasie is al geruime tyd bewus van universiteite wat vereis dat studente hulle self volgens ras moet klassifiseer, byvoorbeeld wanneer hulle aansoek doen vir ’n spesifieke studierigting. Die organisasie meen dié klassifikasie lei tot onregverdige diskriminasie op grond van ’n student se ras. “Dit is dus ’n veldtog wat al ’n ruk lank in beplanning was, maar nou afgeskop is om sterk standpunt teen rasseklassifikasie in te neem en ’n stokkie daarvoor te steek.” Lede van die jeugorganisasie het Woensdagoggend by die Universiteit van Pretoria (UP) bymekaargekom en saam na die administrasiegebou gestap om die Paia-aansoek te oorhandig. Die studente was in hemde geklee met die eenvoudige stelling “African” daarop gedruk. “Die regering voer aan dat Afrikaners nie in Suid-Afrika hoort nie en daarom nie na hulself as ‘Afrikane’ mag verwys nie. Hierdie benaming word egter gebruik om ons geboorteland aan te dui en in dié sin is Afrikaners ten volle ook Afrikane,” sê Van der Vyver. Die jeugorganisasie wag vir die inligting van die onderskeie universiteite om te bepaal watter verdere stappe gedoen moet word om te verseker dat studente van die Suid-Afrikaanse openbare universiteite nie weens rassebeleidstellings benadeel word nie. “AfriForum Jeug neem sterk standpunt in teen rasseklassifikasie wat onomwonde tot rassediskriminasie lei. Studente moet slegs volgens meriete gekeur en behandel word en nie volgens ras nie. Ons sal die druk volhou om rasbehepte beleidstellings, regulasies en wette stop te sit waaraan die sogenaamde ‘nierassige’ ANC vasklou,” sluit Van der Vyver af.